|  |
| --- |
| Dato  4. september 2024 |

Sagsansvarlig:

Nete Maegaard

Årby Skole

Telefon, direkte: 59 53 50 99

Kontakt

Kalundborg Kommune

Melbygade 3

4400 Kalundborg

**Høringssvar fra Skolebestyrelsen og MED-udvalg på Årby Skole vedr. budget 2025**

Skolebestyrelsen og MED-udvalget har drøftet høringsmaterialet i forbindelse med det administrative budget for 2025 samt overslagsårene 2026-2028 og har nedenstående bemærkninger.

**Resumé:**

Skolebestyrelsen og MED-udvalg på Årby skole genkender behovet for midler til dækning af vedligehold af skolen og anbefaler, at der handles på afdækningen for at sikre, at alle bygninger løbende kan holde en minimumstandard.

Vi tilslutter os etableringen af førskoletilbud, idet vi bemærker, at det er væsentligt, at kendt personale fra børnehaven følger med for at sikre en god overgang for børnene.

Vi anbefaler ikke at stoppe for gratis buskort til landskoler, da denne ordning understøtter søgningen til de små skoler.

Vi er meget bekymrede over en reduktion på folkeskoleområdet, da vi frygter, at dette vil gå ud over de elever, der har behov for ekstra støtte og påvirke kvaliteten af undervisningen negativt.

Vi anbefaler ikke at sænke klasselokalers temperatur til 19 grader, da dette kan medføre øget sygdom blandt både elever og personale.

Vi anbefaler ikke forenklet HR-administration og mener, at den centrale administration for langtidssygemeldte bør bevares for at minimere risici for mindre partnerskaber.

**Bidrag til høringssvaret:**

Vi konstaterer med tilfredshed sikringen af vippemodel med grundlæggende tildeling til minimum 10 elever og derefter månedlig elevregulering til Sprogklasserne på Årby Skole.

I relation til det notat, der omhandler STIME-partnerskabet, støtter vi at man indgår i partnerskabet til gavn for børn og unge i psykisk mistrivsel.

Vi genkender behovet for nødvendigt vedligehold af skolernes bygninger. Det er afgørende, at der handles på denne viden, så alle bygninger kan vedligeholdes løbende og for derved at undgå unødvendige ekstra omkostninger. Det er os magtpåliggende at påpege, at vi ikke genkender den positive vurdering af vores faglokaler, som er anført.

Vi er enige i det stigende behov for en international skole i Kalundborg, og glæder os over planlægningen af dette.

Vi bifalder busdriftens understøttelse, da det er essentielt for at sikre elevernes transport til og fra skolerne.

Vi er bekymrede over en reduktion på folkeskoleområdet på 2,5% over 4 år. Vi frygter en reduktion går værst ud over elever, der har behov for bistand i form af ekstra faglig vejledning eller går ud over elever med særlige behov. Efter vores bedste overbevisning begrænser det mulighederne for at give alle elever, uanset deres baggrund eller behov, den bedst mulige undervisning. En reduktion vil også medføre, at personalet oplever øget arbejdspres og stress, hvilket kan påvirke deres trivsel. Desuden kan det gøre det sværere at tiltrække og fastholde dygtigt personale, hvilket er afgørende for at sikre en høj kvalitet i undervisningen på lang sigt.

Vi anbefaler ikke at sænke temperaturen i klasseværelserne til 19 grader. En så lav temperatur kan have negative konsekvenser for både elev- og personalers trivsel.

Endelig ønsker vi at understrege, at vi ikke støtter en decentralisering af HR-administrationen for langtidssygemeldte, da det kan øge risici for mindre partnerskaber og gøre administrationen mere kompleks.

Vedr. tjenestemandspensioner. Det anbefales at vedtage forslaget.

På vegne af MED-udvalg og Skolebestyrelse på Årby skole.